b'\n_START_ARTICLE_\nRay Charles\n_START_SECTION_\nOtro\xc5\xa1tvo\n_START_PARAGRAPH_\nRay Charles Robinson se je rodil 23. septembra 1930 v Albanyju v ameri\xc5\xa1ki zvezni dr\xc5\xbeavi Georgia. Njegov o\xc4\x8de je bil Bailey Robinson, njegova mama pa Aretha Robinson. Rayev o\xc4\x8de je bil po poklicu mehanik, popravljal in gradil pa je tudi \xc5\xbeeleznice, zato ga je Ray videl le malokrat. Kmalu po njegovem rojstvu so se iz njegovega rojstnega kraja Albany preselili v Jellyroll, majhno mesto \xc4\x8drne skupnosti na zahodu Greenvila na Floridi. Ray je odra\xc5\xa1\xc4\x8dal z mamo Aretho in mlaj\xc5\xa1im bratom Georgeom, a je njegov brat izgubil \xc5\xbeivljenje pri 4 letih, ko je pri igri z Rayem padel v korito za umivanje obla\xc4\x8dil. Ray, ki je bil takrat star okoli 6 let, ni razumel, da njegovega brata ni ve\xc4\x8d med njimi, to pa ga je tudi zelo prizadelo, zato je prosti \xc4\x8das pre\xc5\xbeivljal v majhni pivnici, kjer je vedno poslu\xc5\xa1al igranje klavirja. Nekega dne ga je star mo\xc5\xbe ogovoril in mu pokazal nekaj klavirskih tipk, Ray je kmalu zatem za\xc4\x8del igrati preproste kombinacije bluza. Ray je imel tudi te\xc5\xbeave z o\xc4\x8dmi, njegova pove\xc4\x8dana slabost vida se je za\xc4\x8dela \xc5\xbee pri petih letih, dokon\xc4\x8dno pa je oslepel pri 7 letih. Mama ga je u\xc4\x8dila kar se da dobro, navadila ga je predvsem samostojnosti. Vzrok za Rayevo slepoto ni bil nikoli povsem znan. Nekateri viri trdijo, da je oslepel zaradi glavkoma, bolezni, ki prizadene vidni \xc5\xbeivec in pozneje povzro\xc4\x8di slepoto, nekateri viri pa ka\xc5\xbeejo predvsem na to, da je Ray za\xc4\x8del izgubljati vid zaradi oku\xc5\xbebe z milnico, ki naj bi jo predpisal zdravnik in naj bi o\xc4\x8di pozdravila. Ray je pozneje obiskoval \xc5\xa1olo za slepe (Florida School For The Deaf And The Blind) v St. Augustinu na Floridi. Vse pogosteje je zahajal h klavirju, ki je stal v stari pivnici, pogosto je nanj igral in po nekaj letih igranja je \xc5\xbee sam ustvarjal skladbe in zraven pel. Ray je po radiu rad poslu\xc5\xa1al predvsem jazz in blues in ga pozneje igral tudi sam na klavirju.\n_START_SECTION_\nZa\xc4\x8detki slave\n_START_PARAGRAPH_\nRayeva mama je umrla leta 1945, Ray pa je takrat prenehal s \xc5\xa1olanjem in pre\xc5\xbeivel tako, da je igral klavir v gledali\xc5\xa1\xc4\x8du Ritz v Lavillu in zaslu\xc5\xbeil 4 dolarje na ve\xc4\x8der, pozneje se je preselil v Orlando, kjer je nekaj \xc4\x8dasa igral z bendom, imenovanim Florida Playboys. V bendu je bila navada, da so vsi nosili o\xc4\x8dala, zato je tudi Charles za\xc4\x8del nositi son\xc4\x8dna o\xc4\x8dala modnega oblikovalca Billyja Sticklesa. _NEWLINE_Charles je vedno igral za druge ljudi, vendar si je \xc5\xbeelel bend, kjer bi lahko on sam ustvarjal, dajal predloge in predvsem igral klavir brez komentarjev in mnenj drugih. Odlo\xc4\x8dil se je, da zapusti Florido in se je leta 1947 preselil v Seattle. Kmalu je za\xc4\x8del igrati in snemati skladbe z Beat Down kot Maxin Trio. Posneli so nekaj uspe\xc5\xa1nic, kot so Baby, Let Me Hold Your Hand in Kissa Me Baby. Ray Charles Robinson je postajal vse bolj znan in za\xc5\xbeelen med ljudmi, zato so mu ime skraj\xc5\xa1ali na Ray Charles, da bi se izognili zmedi s Sugar Ray Robinsonom, poklicnim boksarjem (Walker Smith jr. \xe2\x80\x93 zaradi slave postal Sugar Ray Robinson).\n_START_SECTION_\nPopolna slava\n_START_PARAGRAPH_\nPozneje, po kon\xc4\x8dani pogodbi z Atlantic Records, je Ray Charles navdu\xc5\xa1il z albumom It should Have Been Me in osvojil prvo mesto na radijski lestvici s skladbo I Got A Woman. Malo zatem je posnel \xc5\xa1e nekaj velikih uspe\xc5\xa1nic, kot so I Love Her So, Yes Resl, Genius Sings The Blues, kjer je zaposlil dekle iz skupine Philadelphia z imenom Cookies, ki je pela v ozadju njegove skupine. _NEWLINE_Svoj popoln uspeh je Ray Charles do\xc5\xbeivel med letoma 1960 in 1980 z uspe\xc5\xa1nicami, kot sta Georgia On My Mind, Hit The Road Jack in drugimi. V \xc4\x8dasu svoje slave je posegal tudi po drogah, predvsem po heroinu. S heroinom je bil zasvojen skoraj 20 let, vendar je z drogo prenehal. _NEWLINE_Ray Charles je imel kar precej nastopov, predvsem med letoma 1990 in 2003.\n_START_SECTION_\nZasebno \xc5\xbeivljenje\n_START_PARAGRAPH_\nRay Charles je bil dvakrat poro\xc4\x8den in je imel skupaj 12 otrok z devetimi razli\xc4\x8dnimi \xc5\xbeenskami. Najbolj pomembna in najbolj znana med njimi je bila Rayeva druga \xc5\xbeena Della Beatrice Howard Robinson, s katero je bil poro\xc4\x8den od leta 1955 do 1977, z njo pa je imel 3 otroke.'